অবসাদের চিকিৎসায় কী এমন ঘটল যে প্রাণ হারাতে হল? শর্মিলা নাথ বলেন, ‘‘গত ২৮ এপ্রিল ফোন করে জানানো হয়েছিল, রণদীপের জ্বর রয়েছে৷ যে জন্য পরের দিন সল্টলেকের বৈশাখীর একটি কেন্দ্রে ওর কিছু পরীক্ষা-নিরীক্ষা করাতে হবে৷ তার জন্য প্রয়োজনীয় টাকা নিয়ে পরের দিন যাওয়ার কথা বলেছিলেন ডাক্তার রূপেন্দ্রকুমার ব্রহ্ম৷ তখন আমরা জানতে পেরেছিলাম, কয়েক দিন ধরেই ওর জ্বর ছিল৷ অতিরিক্ত মাত্রায় ওষুধের জন্য জ্বর এসেছিল৷ অথচ, এ সব বিষয় কিছুই আমাদের জানানো হয়নি৷’’ তিনি বলেন, ‘‘তখনই আমরা ডাক্তারের বিরুদ্ধে অভিযোগ জানানোর সিদ্ধান্ত নিয়েছিলাম৷ কিন্তু, ডাক্তারের আচরণ যে রকম দেখছিলাম, তাতে আমরা আশঙ্কায় ছিলাম, অভিযোগ জানানোর পরে রণদীপের সঙ্গে চিকিৎসার নামে কোনও ভুল করা হবে না তো! যে কারণে, তখন আমরা আর অভিযোগ করিনি৷’’